Diari Oficial de la Generalitat Valenciana


Sumari del DOGV 5669, del 28-12-2007 (2007/15376)

RESOLUCIÓ de 10 de desembre de 2007, de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, per la que s'aprova el pla experimental d'implantació dels programes de qualificació professional inicial en instituts d'educació secundària de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5669

Data del DOGV
:   28-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15730


Data del document
:   10-12-2007

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament
    * política educativa
    * reforma de l'ensenyament
    * ensenyament secundari
    * ensenyament professional
    * legislació escolar

RESOLUCIÓ de 10 de desembre de 2007, de la Direcció General d'Avaluació, Innovació i Qualitat Educativa i de la Formació Professional de la Conselleria d'Educació, per la que s'aprova el pla experimental d'implantació dels programes de qualificació professional inicial en instituts d'educació secundària de la Comunitat Valenciana. [2007/15847]
La Llei Orgànica 2/2006, de 3 de maig, d'Educació (BOE del 4), establix en l'article 30 del títol I, dedicat als ensenyaments i a la seua ordenació, que correspon a les administracions educatives organitzar programes de qualificació professional inicial destinats a l'alumnat que no haja obtingut el títol de Graduat en Educació Secundària Obligatòria, per tal que puga aconseguir competències professionals pròpies d'una qualificació de nivell 1 de l'estructura actual del Catàleg Nacional de Qualificacions Professionals així com que tinga la possibilitat d'una inserció sociolaboral satisfactòria i puga ampliar les seues competències bàsiques per a prosseguir estudis en els diferents ensenyaments.
El Reial Decret 806/2006, de 30 de juny (BOE del 14 de juliol), pel qual s'establix el calendari d'aplicació de la nova ordenació del sistema educatiu, assenyala que l'any acadèmic 2008-2009 s'implantaran els programes de qualificació professional inicial i es deixaran d'aplicar els programes de garantia social.
Per tot l'anterior i per tal d'establir les bases reguladores dels programes de qualificació professional inicial que s'han d'implantar el pròxim curs acadèmic a la Comunitat Valenciana, de manera que responguen a les necessitats i aspiracions de l'alumnat amb risc d'abandó escolar, esta direcció general, en virtut de les competències que li atribuïx l'article 13 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Educació resol:
Aprovar un pla experimental d'implantació dels programes de qualificació professional inicial en instituts d'educació secundària de la Comunitat Valenciana, d'acord amb les prescripcions següents:
1. El pla experimental es desenvoluparà durant el període comprés entre el 7 de gener i el 30 de juny de 2008.
2. Per a la implantació experimental dels programes de qualificació professional inicial, els instituts d'educació secundària s'acolliran a una o a ambdós de les opcions següents:
2.1. Opció experimental A:
Transformació simple d'un programa de garantia social en un programa de qualificació professional inicial de qualificació equivalent.
2.2. Opció experimental B:
Transformació polivalent o transformació de diversos programes de garantia social existents en un mateix centre, en un programa de qualificació professional inicial de qualificació polivalent i de caràcter orientador per a l'alumnat.
3. Es destinarà al/els programes de qualificació professional inicial experimentals tant l'equip docent com les instal·lacions dels IES que estaven destinats al/els programes de garantia social, al produir-se la seua transformació.
4. El Servici d'Inspecció de les respectives direccions territorials d'Educació, realitzarà el seguiment de la implantació d'estos programes de qualificació professional inicial experimentals i elaborarà un informe al finalitzar estos. Este informe serà remés a la direcció general d'Avaluació, Innovació i Qualitat Educativa i de la Formació Professional.
5. La present resolució serà enviada a les direccions territorials d'Educació i al Servici central de la Inspecció Educativa per tal que la donen a conéixer als instituts d'educació secundària participants, i per a la seua posterior aplicació i compliment. Així mateix, es divulgarà, a efectes informatius, a través de la pàgina Web de la conselleria d'Educació: http://www.edu.gva.es/eva/val/fp.htm
De conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra la present resolució, que no posa fi a la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la publicació.
València, 10 de desembre de 2007.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana
ANNEX I
Instruccions aplicables al pla experimental d'implantació de programes de qualificació professional inicial arreplegades en l'apartat 2 de la present resolució
Opció experimental A: Transformació simple d'un programa de garantia social en un programa de qualificació professional inicial de qualificació equivalent.
S'acolliran necessàriament a este model experimental els instituts d'educació secundària assenyalats en l'annex II d'esta resolució, que actualment tenen en funcionament un o més programes de garantia social aprovats per les resolucions de la Direcció General d'Ensenyament de 13 de juny de 2007 (DOCV del 20) i de la Direcció General d'Avaluació, Innovació i Qualitat Educativa i de la Formació Professional de 10 de juliol de 2007 (DOCV del 20), ambdós de la conselleria d'Educació. S'utilitzarà per a això l'annex III d'esta resolució que haurà de ser omplit en cada un dels seus apartats.
Per a dur a terme la transformació d'un programa de garantia social en un programa de qualificació professional inicial es procedirà bé a substituir determinats mòduls programats per al desenvolupament de l'àrea de formació professional específica de l'actual programa de garantia social per aquells mòduls associats a unitats de competència de nivell 1 que pertanyen a una qualificació professional del Catàleg Nacional de Qualificacions Professionals que figuren en l'annex V, o bé a completar els continguts de determinats mòduls programats per al desenvolupament de l'àrea de formació professional específica de l'actual programa de garantia social a fi que coincidisquen amb els continguts dels mòduls formatius associats a unitats de competència de nivell 1 que pertanyen a una qualificació professional del Catàleg Nacional de Qualificacions de l'annex V.
Esta transformació no suposarà cap variació pel que fa a la resta d'elements curriculars (formació bàsica, formació i orientació laboral, pràctiques en centres de treball) i horaris, per als quals continuarà vigent la normativa reguladora dels programes de garantia social. Es tindrà en compte que el còmput total de les hores dedicades als mòduls professionals haurà de possibilitar tant el desenvolupament de la resta de components curriculars abans citats, com l'adquisició de, una o diverses unitats de competència corresponents a una mateixa qualificació professional de nivell 1 del Catàleg Nacional de Qualificacions Professionals, al final del present pla experimental.
A partir de la data d'incorporació de l'institut d'educació secundària a este pla experimental, podran matricular-se en els antics programes de garantia social, ara transformats en programes de qualificació professional inicial experimentals, alumnes i alumnes del mateix centre de 15 anys d'edat, sempre que reunisquen les condicions indicades en l'article 30.1 de la Llei Orgànica 2/2006, de 3 de maig, d'Educació (BOE del 4) i hi haja places disponibles en els programes de qualificació professional inicial experimentals resultants.
Per a això es procedirà a omplir i a tramitar, si és el cas, els següents annexos a esta resolució:
- Annex VI: INFORME DE L'EQUIP EDUCATIU.
- Annex VII : AVALUACIÓ PSICOPEDAGÒGICA.
- Annex VIII : CONSENTIMENT PATERN I DE L'ALUMNE O ALUMNA.
- Annex IX: INFORME INDIVIDUAL DE LA INSPECCIÓ D'EDUCACIÓ SOBRE L'ACCÉS D'ALUMNAT AMB 15 ANYS.
Els alumnes hauran de continuar, necessàriament, matriculats en el curs 2008-2009 en un dels programes de qualificació professional inicial que oferisca el centre, per a aconseguir una qualificació de nivell 1 i, si procedix, el títol de Graduat en Educació Secundària Obligatòria.
L'administració educativa sol·licitarà a l'administració laboral l'expedició de la certificació de professionalitat corresponent a la qualificació de nivell 1 obtinguda per l'alumnat quan procedisca.
Opció experimental B: Transformació polivalent o transformació de diversos programes de garantia social existents en un mateix centre en un programa de qualificació professional inicial de qualificació polivalent i de caràcter orientador per a l'alumnat
Podran acollir-se amb caràcter voluntari a este model experimental els instituts d'educació secundària relacionats en l'annex II. Per a això s'omplirà l'annex IV a la present resolució en cada un dels seus apartats.
Per a procedir a la transformació de dos o tres programes de garantia social existents en un mateix centre en un sol programa de qualificació professional inicial de caràcter polivalent i orientador, es tindrà en compte el següent:
a) Es podran agrupar entre dos i un màxim de tres programes de garantia social d'una mateixa família professional o famílies professionals complementàries des de la perspectiva i pràctica laboral, en un sol programa de qualificació professional inicial, sempre que el nombre d'alumnes matriculats no hi resulte superior a 15.
La resta d'alumnat actualment matriculat en els programes de garantia social d'origen continuarà en el mateix programa de garantia social, ara transformat en programa de qualificació professional inicial segons l'opció experimental A, o bé s'inscriurà en un segon programa de qualificació professional inicial polivalent, promogut també en el seu centre.
b) Esta agrupació suposarà l'elecció d'aquells mòduls que millor puguen contribuir a l'adquisició de competències professionals de caràcter polivalent, és a dir, vàlids per a diverses qualificacions d'una mateixa família professional o famílies complementàries en la pràctica laboral.
c) El disseny curricular d'este programa de qualificació professional inicial experimental haurà de servir perquè, finalitzat el curs, els alumnes puguen triar un perfil professional concret a desenvolupar en el següent curs.
Els instituts d'educació secundària que decidisquen organitzar programes de qualificació professional inicial polivalents podran matricular alumnes de 15 anys d'edat del seu centre, sempre que estos complisquen els requisits indicats en l'article 30.1 de la Llei Orgànica 2/2006, de 3 de maig, d'Educació (BOE del 4) i hi haja places disponibles en els programes de qualificació professional experimentals resultants.
Per a això es procedirà a omplir i a tramitar, si procedix, els annexos VI,VII,VIII i IX indicats amb anterioritat en l'OPCIÓ EXPERIMENTAL "A"
Els alumnes hauran de continuar, necessàriament, matriculats en el curs 2008-2009 en un dels programes de qualificació professional inicial que oferisca el centre, per a aconseguir una qualificació de nivell 1 i, si procedix, el títol de Graduat en Educació Secundària Obligatòria.
El nombre de programes de qualificació professional inicial polivalents (opció B) i programes de garantia social transformats en programes de qualificació professional inicial (opció A) en un mateix centre no superarà el nombre de programes de garantia social en funcionament en l'actualitat.
ANNEX II / ANEXO II
La denominación que aquí figura corresponde a los PGS. Al realizar la transformación simple (OPCIÓN «A») o la polivalente (OPCIÓN «B») en aplicación de este PLAN EXPERIMENTAL, podrá variarse la denominación en función de los módulos formativos y unidades de competencia adoptados.
La denominació que hi figura correspon als PGS. En realitzar la transformació simple (OPCIÓ «A») o la polivalent (OPCIÓ «B») en aplicació d'este PLA EXPERIMENTAL, podrà variar-se la denominació en funció dels mòduls formatius i unitats de competència adoptats.
PLA EXPERIMENTAL PCPI- ALACANT /PLAN EXPERIMENTAL: PCPI -ALICANTE

PLA EXPERIMENTAL:PCPI- CASTELLÓ/PLAN EXPERIMENTAL: PCPI:CASTELLON

PLA EXPERIMENTAL:PCPI- VALÈNCIA/PLAN EXPERIMENTAL: PCPI:VALENCIA
